করাচি আক্রমণের জন্য প্রস্তুত ছিল ভারতের নৌসেনা!

ওয়েব ডেস্ক: অপারেশন সিঁদুরে দুর্দান্ত সাফল্য পেয়েছে ভারতীয় বায়ুসেনা (Indian Air Force)। পাকিস্তানের (Pakistan) অভ্যন্তরে ঢুকে গিয়ে একের পর এক সেনাঘাঁটি ধ্বংস করা হয়েছে। নিকেশ হয়েছে ১০০ জঙ্গি। রবিবার সাংবাদিক সম্মেলনে একথা জানিয়েছেন ডিজিএমও লেফটেন্যান্ট জেনারেল রাজীব ঘাই (Rajiv Ghai)। বায়ুসেনা যখন অভিযান চালাচ্ছিল তখন ভারতের নৌবাহিনীও (Indian Navy) কিন্তু একেবারে প্রস্তুত ছিল।

নৌসেনার ভাইস অ্যাডমিরাল এএন প্রমোদ (AN Pramod) এদিন জানালেন, ভারতীয় রণতরী একেবারে যুদ্ধসাজে প্রস্তুত হয়ে ছিল। সবুজ সঙ্কেত পেলেই তাঁরা করাচিতে (Karachi) হামলা করতে পারতেন। ভাইস অ্যাডমিরাল বলেন, “আমাদের বাহিনী আরব সাগরে আগুয়ান হয়ে দাঁড়িয়ে ছিল, একেবারে প্রস্তুত ছিল এবং চাইলেই করাচি সহ সমুদ্র এবং স্থলভাগে আক্রমণ করতে পারত।”

আরও পড়ুন: ১০০ সন্ত্রাসবাদী খতম, ধ্বংস ন’টি জঙ্গিঘাঁটি! জানালো সেনা

এদিন ভারতের প্রতিরক্ষা ব্যবস্থার তিন বিভাগ (স্থল, বায়ু এবং নৌ) একসঙ্গে সাংবাদিক বৈঠক করে। ২২ এপ্রিল পহেলগামে ২৬ জন নিরপরাধ সাধারণ মানুষকে হত্যার প্রতিবাদে অপারেশন সিঁদুর চালিয়েছে ভারতীয় সেনা। তারই বিস্তারিত বিবরণ জানানো হল আজ।

সেনার তরফে জানানো হয়, ভারতের একমাত্র লক্ষ্য জঙ্গি দমনই, কিন্তু যেভাবে পাকিস্তান দফার দফায় ভারতের জনবসতিপূর্ণ এলাকায় আঘাত হেনেছে, তাই ভারতও পাকিস্তানের বায়ুসেনা ঘাঁটি ধ্বংস করতে বাধ্য হয়। সেনার তরফে জানানো হয়েছে, ৯-১০ মে রাতে ভারতীয় আকাশসীমার অভ্যন্তরে ড্রোন এবং বিমান প্রবেশ করিয়েছিল পাকিস্তান। পাকিস্তানের তরফে হামলা করা হয়েছে। সেই কারণেই ভারতকে জবাব দিতে হয়েছে।